Hemoragia oculară se referă la înroșirea ochiului cauzată de un vas de sânge lezat. În cele mai multe cazuri este o afecțiune inofensivă, ce nu cauzează complicații. De regulă, această hemoragie are loc în conjunctivă, membrana de protecție transparentă ce înconjoară ochiul în exterior. Medicii spun că atunci când sângele rămâne blocat sub acel strat, se numește hemoragie oculară sau subconjunctivală, iar sângele este separat de cornee, viziunea fiind neafectată. Cel mai evident semn că aveți o hemoragie oculară este prezența unei pete roșii pe albul ochiului, susțin specialiștii. Acest simptom pare periculos, dar nu vine cu alte efecte secundare precum pierderea vederii, durere sau secreții. Singurul simptom asociat cu hemoragia oculară este o ușoară mâncărime în zona ochiului, iar majoritatea pacienților nici nu știu că suferă de această hemoragie până nu le spune cineva.
În general, majoritatea cazurilor de hemoragie oculară nu au o cauză cunoscută, însă unele acțiuni pot cauza lezarea unor vene din ochi, cum este frecarea intensă a ochiului, purtatul de lentile de contact. Alteori, unele medicamente anticoagulante ce subțiază sângele pot accentua hemoragia, la fel ca și unele infecții oculare, răni la nivelul ochiului sau vărsatul, care poate cauza creșterea presiunii la nivelul ocular. Atenție! Este recomandat să contactați doctorul de familie dacă hemoragia este acompaniată și de durere, întrucât acest lucru poate indica o altă afecțiune mai gravă, precum hifemul, unde sângele se acumulează în partea colorată a ochiului, urmat de pierderea vederii.